Boewe beroof snoepwinkel met speelgoedgeweerArgieffoto. (Foto: JOE RAEDLE / GETTY IMAGES NORTH AMERICA/Getty Images via AFP) Die vinnige reaksie van die polisie het Maandag tot die inhegtenisneming van vier rowers gelei, kort nadat hulle ’n snoepwinkel op Boshof in die Vrystaat beroof het. Volgens kapt. Stephen Thakeng, polisiewoordvoerder, was die eienaar van die winkel omstreeks 08:30 besig om klante te bedien toe twee mans die winkel binnestorm. “Die mans was gewapen en het geld geëis. Hulle het items soos sigarette, aanstekers en twee selfone gebuit. Hulle het daarna op die vlug geslaan in ŉ houtskoolkleurige voertuig sonder ’n nommerplaat,” sê Thakeng. Twee verdagtes het glo in die voertuig vir hul makkers gesit en wag. Die winkeleienaar het die rowers agternagesit en hy en lede van die gemeenskap het hul wegkommotor, ’n Ford Everest, met klippe bestook. “Die rooftog is by die Boshof-polisiestasie aangemeld en ŉ aktiveringsplan is van stapel gestuur om die verdagtes vas te trek. Naburige polisiestasies is van die wegkomvoertuig in kennis gestel.” Die vier verdagtes in die motor is by Dealesville aangekeer. “Polisielede het die motor deursoek en ’n speelgoedgeweer, gesteelde items en kontant is gevind. Die voertuig is gekonfiskeer.” Die verdagtes, tussen 31 en 43 jaar oud, sal eersdaags in die landdroshof op Boshof verskyn op aanklag van sakeroof en die besit van vermoedelik gesteelde goedere. Lt.genl. Baile Motswenyane, die provinsiale polisiekommissaris in die Vrystaat, het die polisie se vinnige reaksie geloof.